BTS ลุ้นบันทึกกำไรพิเศษ 2 พันลบ.โบรกฯ แนะซื้อ ชู Div yield สูง 7.2%
โบรกเกอร์มองว่า BTS ถือเป็นตัวเลือกที่ดีในภาวะตลาดปัจจุบันและน่าสนใจที่สุดในกลุ่มฯ ขนส่งทางบก โดยมี Div yield ปีนี้สูงกว่า 7.2% นอกจากนี้ ยังมีเงินปันผลงวดครึ่งปีหลังของปี 57/58 ที่เพิ่งประกาศอีก 0.3 บาท หรือคิดเป็น 3.2% (ขึ้น XD 31 ก.ค., จ่ายปันผล 17 ส.ค.) จึงแนะนำ “ซื้อลงทุน” ราคาเป้าหมาย 12 บาท
26 พ.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (26 พ.ค.) ว่ากำไรไตรมาส 4/57-58 (ม.ค.-มี.ค.57) บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS อยู่ที่ 679 ล้านบาท ลดลง 31% จากไตรมาสก่อนเกิดจากงวดก่อนมีกำไรพิเศษรวมกันกว่า 400 ล้านบาท
ขณะที่ ไตรมาสนี้ มีรายจ่ายพิเศษจากการตั้งสำรองค่าใช้จ่ายของ VGI ราว 200 ล้านบาท หากไม่นับรวมรายการดังกล่าว กำไรปกติยังอยู่ในจุดที่ดีและเป็นจุดสูงสุดของปีที่ 804 ล้านบาท เพิ่ม 65% จากไตรมาสก่อน แม้รายได้จากสื่อโฆษณาของบริษัทย่อยบริษัท วี จี ไอ โกลบอล มีเดีย จำกัด (มหาชน) หรือ VGI (คิดเป็น 41% ของรายได้รวม) จะลดลง 23% จากไตรมาสก่อนจากการเลิกสัญญาการสื่อในโมเดิร์นเทรด แต่ผลกระทบในด้านของกำไรสุทธิคิดเป็นเพียง 2% – 4% ของกำไรสุทธิเพราะสื่อดังกล่าวมีอัตราการทำกำไรที่ต่ำ รวมทั้ง ยังชดเชยได้จากรายได้จากธุรกิจอื่นที่ยังเพิ่มขึ้นราว 8.3% จากไตรมาสก่อน
รวมถึง ต้นทุนดำเนินงานที่ลดลงจากค่าใช้จ่ายขายและบริหาร ทำให้โดยภาพรวมอัตราการทำกำไร (Norm margin) เพิ่มขึ้นมาอยู่ที่ 53.6% เป็นจุดสูงสุดของปีและชดเชยผลของรายได้ที่ลดลง ทั้งนี้ โดยภาพรวมกำไรปกติปี 2557/58 สูงกว่าประมาณการของฝ่ายวิจัยราว 5%
สำหรับทิศทางกำไรในปีนี้จะเพิ่มขึ้นโดดเด่น เนื่องจากไตรมาส 1/58/59 (เม.ย.-มิ.ย.2559) คาดจะบันทึกกำไรพิเศษราว 2-2.5 พันล้านบาทจากการขายสินทรัพย์ให้ NPARK แลกกับการเข้าไปถือหุ้น 35.64% แต่ฝ่ายวิจัยยังไม่ได้รวมผลดังกล่าวในประมาณการและไม่มีผลต่อ Fair value เพราะเป็นกำไรทางบัญชี ขณะที่ หากนับเฉพาะกำไรปกติ คาดจะลดลงราว 3% จากปีก่อน เกิดจากรายได้จะลดลงราว 9% จากผลของธุรกิจสื่อโฆษณาที่รับผลกระทบจากการเลิกสัญญาสื่อโมเดิร์นเทรดเต็มปีและธุรกิจอสังหาฯลดลงจากการโอนคอนโดลดลงหลังเร่งโอนในช่วง 2 ปีที่ผ่านมา ขณะที่ การร่วมมือกับ SIRI คาดจะเริ่มเปิดตัวไตรมาส 1/58 แต่จะบันทึกรายได้ต้องรอปี 2560
อย่างไรก็ตาม ในส่วนของกำไรสุทธิอาจมีความผันผวนมากขึ้นจากรายการพิเศษ “กำไร/ขาดทุนจากการขายเงินลงทุน” เนื่องจากตั้งแต่ไตรมาส 3/57/58 บริษัทมีการปันส่วนไปลงทุนในสินทรัพย์ระยะยาวประเภทตราสารทุน (Equity) มากขึ้น คิดเป็นสัดส่วนราว 29.6% ของเงินลงทุนทั้งหมดที่มีราว 2.6 หมื่นล้านบาท (เงินสด + เงินลงทุนระยะสั้น + เงินลงทุนระยะยาว)
ทั้งนี้ BTS ถือเป็นตัวเลือกที่ดีในภาวะตลาดปัจจุบันและน่าสนใจที่สุดในกลุ่มฯ ขนส่งทางบก โดยมี Div yield ปีนี้สูงกว่า 7.2% นอกจากนี้ ยังมีเงินปันผลงวดครึ่งปีหลังของปี 57/58 ที่เพิ่งประกาศอีก 0.3 บาท หรือคิดเป็น 3.2% (ขึ้น XD 31 ก.ค., จ่ายปันผล 17 ส.ค.) จึงแนะนำ “ซื้อลงทุน” ราคาเป้าหมาย 12 บาท
 